**भारत सरकार**

**पेट्रोलियम और प्राकृतिक गैस मंत्रालय**

**राज्‍य सभा**

**अतारांकित प्रश्‍न सं0 2520**

**दिनांक 08 अगस्‍त, 2018**

**ऐथनॉल का उत्पादन**

**2520. श्री परिमल नथवानीः**

क्या पेट्रोलियम और प्राकृतिक गैस मंत्री यह बताने की कृपा करेंगे किः

(क) विगत तीन वर्षों तथा चालू वर्ष के दौरान देश में ऐथनॉल की मांग, आपूर्ति तथा खपत का ब्यौरा क्या है;

(ख) देश में खासकर झारखंड और गुजरात राज्य में उद्योगों की ऐथनॉल की कुल आवश्यकता कितनी है;

(ग) क्या देश में उत्पादित ऐथनॉल की कमी है और यदि हां, तो तत्संबंधी ब्यौरा क्या है; और इसके क्या कारण हैं; और

(घ) मांग को पूरा करने के लिए ऐथनॉल का उत्पादन बढ़ाने के लिए सरकार द्वारा क्या कदम उठाए गए है?

**उत्तर**

**पेट्रोलियम और प्राकृतिक गैस मंत्री**

**(श्री धर्मेन्द्र प्रधान)**

**(क):** पिछले तीन एथेनॉल आपूर्ति वर्षों और वर्तमान एथेनॉल आपूर्ति वर्ष के दौरान एथेनॉल मिश्रित पेट्रोल (ईबीपी) कार्यक्रम के तहत एथेनॉल की मांग और आपूर्ति के ब्‍यौरे नीचे दिए गए हैं:-

|  |  |  |
| --- | --- | --- |
| एथेनॉल आपूर्ति वर्ष | मांग (करोड़ लीटर में) | आपूर्ति/खपत (करोड़ लीटर में) |
| 2014-15 | 128 | 67.4 |
| 2015-16 | 266 | 111.1 |
| 2016-17 | 280 | 66.5 |
| 2017-18 | 313 | 93.45\* |

\*30 जुलाई, 2018 तक

(ख): एथेनॉल आपूर्ति वर्ष 2017-18 के लिए पीएसयू ओएमसीज ने ईबीपी कार्यक्रम के तहत 313 करोड़ लीटर एथेनॉल के लिए निविदा जारी की है। इसमें से झारखंड और गुजरात के लिए अनुमानित आवश्‍यकता क्रमश: 4.5 करोड़ लीटर और 16.59 करोड़ लीटर है।

**(ग):** ईबीपी कार्यक्रम के लिए घरेलू रूप से उपलब्‍ध एथेनॉल की मात्रा मिश्रण लक्ष्‍यों को प्राप्‍त करने के लिए अपेक्षित मात्रा से कम है। एथेनॉल आपूर्ति वर्ष 2017-18 के लिए 313 करोड़ लीटर एथेनॉल के लिए जारी की गई निविदा मात्रा के प्रतिउत्तर में 154.04 करोड़ लीटर की आपूर्ति के लिए संविदाओं पर हस्‍ताक्षर किए गए हैं।

**(घ):** देश में एथेनॉल के उत्‍पादन में सुधार करने के उद्देश्‍य से सरकार द्वारा उठाए गए प्रमुख कदम निम्‍नवत हैं:

(i)    सैलुलोसिक और लिग्‍नोसैलुलोसिक फीडस्‍टॉक (दूसरी पीढ़ी एथेनॉल) से एथेनॉल के उत्‍पादन के लिए वैकल्‍पिक रूट खोलना।

(ii)    दिनांक 08.06.2018 को राष्‍ट्रीय जैव-ईंधन नीति, 2018 की अधिसूचना जिसमें बी-हैवी शीरे, गन्‍ने के रस और खराब खाद्यानों से एथेनॉल के उत्‍पादन की अनुमति दी गई है।

(iii)    एथेनॉल आपूर्ति वर्ष 2018-19 के लिए सी-हैवी शीरे से प्राप्‍त एथेनॉल का मूल्‍य 43.46 रुपए प्रति लीटर और बी-हैवी शीरे/गन्‍ने के रस से प्राप्‍त एथेनॉल का मूल्‍य 47.13 रुपए प्रति लीटर निर्धारित करना।

(iv)    ब्‍याज अनुदान योजना शुरू करना।

**\*\*\*\*\***